योगी खेलते तो उन्हें भी हरा देता: अमित
नई दिल्ली| प्रो कुश्ती लीग में मुंबई गरूड़ की खिताबी जीत में 65 किग्रा का पहला मैच जीतने वाले पहलवान अमित धनखड़ ने कहा कि यदि इस मुकाबले में हरियाणा हैमर्स के आइकन योगेश्वर दत्त भी उतरते तो भी मैं उन्हें हरा देता। अमित और योगेश्वर में पुरानी प्रतिद्वंद्विता चल रही है।
इस साल विश्व चैंपियनशिप के दिल्ली में हुए ट्रायल में योगेश्वर ने अमित को पराजित किया था। मुंबई के पहलवान अमित ने हरियाणा के विशाल राणा को 12-0 से पराजित किया। अमित ने जीत हासिल करने के बाद मैट पर समरसॉल्ट लगाया और मैट से उतरते हुए वे हरियाणा खेमे के सामने से निकले। उसी समय वहां कुछ हंगामा सा हो गया और दोनों खेमे आमने सामने गए। कुछ मिनट के बाद मामला शांत हुआ। इस बारे में पूछे जाने पर अमित ने कहा,‘कोई खास बात नहीं थी। ऐसा कोई हंगामा नहीं हुआ था। हरियाणा वाले यही कह रहे थे कि आंख से इशारा क्यों किया था।’ अमित और राणा के मैच के समय योगेश्वर मैट के पास आकर खड़े हो गए थे।
awa_Deva hin_Deva hin_Deva